Súradnice: 42°45′12″S 23°22′24″V﻿ / ﻿42,7533°S 23,3733°V﻿ / 42.7533; 23.3733

**Vladajska reka** (bulh. Владайска река) je rieka v západnom Bulharsku v Oblasti Sofia.

Opis toku
---------

Vladajska reka vyviera približne 300 metrov severozápadne od vrchu Černi vrăch (bulh. Черни връх) v nadmorskej výške 2 245 m n. m.. Tečie najskôr cez rezerváciu Torfeno branište (bulh. Торфено бранище), pokračuje cez lokalitu Zlatnite mostove (bulh. Златните мостове), kde tečie skryto pod kamennými riekami, vrátane najväčšej kamennej rieky pohoria Vitoša, ktorá sa nachádza práve v tejto lokalite. Následne sa spúšťa hlbokou, strmou dolinou k dedine Vladaja bulh. Владая), pričom po ceste na dolnom toku vytvára kaňon Vladajský prielom (bulh. Владайски пролом – *Vladajski prolom*), ktorý tvorí hranicu medzi pohorím Vitoša a pohorím Ľulin. Po prietoku dedinou Vladaja rieka priberie niekoľko malých prítokov a vstupuje do Sofie, kde preteká štvrťami *Kňaževo* (bulh. Княжево), *Karpuzica* (bulh. Карпузица) a *Ovča kupel* (bulh. Овча купел), ďalej pokračuje centrom mesta a nakoniec po prietoku štvrťou *Orlandovci* (bulh. Орландовци) sa vlieva do rieky Perlovska reka (bulh. Перловска река) severne od Obradovského monastiera (bulh. Обрадовски манастир – *Obradovski manastir*) v nadmorskej výške 515 m n. m..

Charakteristika
---------------

Vladajska reka je jedna z najväčších riek, ktoré pretekajú centrálnymi časťami Sofie. Jej dĺžka od zdroja vo vrcholových častiach Vitoše po ústie do rieky Perlovska reka dosahuje 37 kilometrov. Hlavnými prítokmi Vladajskej rieky sú *Planinica* (bulh. Планиница), *Gornobanska reka* (bulh. Горнобанска река) a *Suhodolska reka* (bulh. Суходолска река). Povodie rieky sa rozprestiera na rozlohe 151 km².

Na teritóriu Sofie je koryto rieky umelo korigované. Nad riekou sú na území Sofie postavené desiatky mostov, z ktorých najvýznamnejšie sú *Mostăt na geroite* (bulh. Мостът на героите, doslova *Most hrdinov*), *Aleksandrov most* (bulh. Александров мост) a *Lăvov most* (bulh. Лъвов мост, doslova *Leví most*).

Zaujímavosť
-----------

* Pred dedinou Vladaja je vybudovaný zakrytý kanál, ktorým sa časť vody z rieky odvádza do priehrady *Studena* (bulh. Студена).

Galéria
-------

* Vladajska reka v pohorí VitošaVladajska reka v pohorí Vitoša
* Vladajska reka v pohorí Vitoša v zimeVladajska reka v pohorí Vitoša v zime
* Lăvov most, ktorý premosťuje rieku v centre SofieLăvov most, ktorý premosťuje rieku v centre Sofie

Referencie
----------

1. 1 2  KIRADŽIEV, Svetlin. Enciklopedičen geografski rečnik na Bălgarija. Sofia : Iztok-Zapad. 2013. 628 s. ISBN 6191521421. S. 117. (po bulharsky)
2. 1 2 3 4 5 6 7 8 9 10  MIČEV, Nikolaj; MIHAJLOV, Cvetko; VAPCAROV, Ivan; KIRADŽIEV, Svetlin. Geografski rečnik na Bălgarija. Sofia : Nauka i izkustvo. 561 s. 1980. S. 113. (po bulharsky)
3. 1 2 3 4 5 6 7 8 9 10 11 12  KADIJSKA, Taňa; BLAŽEVA, Elena; SAVOVA, Mariana. Enciklopedija Sofia. Sofia : Bălgarska akademija na naukite - Naučnoinformacionen centăr "Bălgarska enciklopedija" - Knigoizdatelska kăšta "Trud". 2017. 420 s. ISBN 9549384921. S. 132 – 133. (po bulharsky)
4. 1 2  KOVAČKI, Todor; PETRUŠEV, Georgi. Vitoša. Sofia : TANGRA TanNakRa IK. 2009. 256 s. ISBN 9789543780471. S. 27. (po bulharsky)

Iné projekty
------------

Commons
* Spolupracuj na Commons Commons ponúka multimediálne súbory na tému **Vladajska reka**